Honesto Pesimo, Jr.

Si Honesto "Jun" Pesimo Jr. sarong premyadong kagubay na Bikolanong parasurat, paratukdô asin kagsurat kan librong Bagyo sa Oktubre (2009). Sarô sya sa mga nainot na kaapil kan Kabulig Bikol, asin sarô man sa mga tagapakarhay kan Bangraw kan Arte, Literatura asin Kultura kaiba sinda Estelito Jacob asin Marissa Reorizo-Redburn. Kaiba sinda Jacob asin Redburn, nagin editor sinda kan Girok: erotika na ipinagpublikar kan Kabulig-Bikol kan 2017. 

Nagluwas an nagkapira sa saiyang mga rawitdawit sa Home Life, Burak asin An Tambobong nin Literaturang Bikolnon. Kabali man an saiyang rawitdawit sa Sagurong: 100 na Kontemporanyong Rawitdawit sa Manlain-lain na Tataramon Bikol (2011). Kan 2013, kabali an saiyang halìpot na usipon na Kublit sa antolohiyang Hagong: Mga Osipon na pinakarhay ninda Paz Verdades Santos asin Francisco Peñones, Jr. 

Sarô sya sa mga panelista sa Juliana Arejola-Fajardo Workshop sa Pagsurat-Bikol kan 2004 asin sa Saringsing Writers Workshop, an taonan na hunglonan sa pagsurat kan Parasurat Bikolnon, kan 2014 asin 2015. Bàgo kan mga ini, sya nagin partisipante sa Ika-36 na University of the Philippines National Creative Writing Workshop na ginibo kan 2000 sa Syudad nin Baguio.

Toltolan

Pesimo, Honesto Jr.